Pollestad hyller «norsketerianer»: – Mer potet, mindre ris!
Landbruksminister Geir Pollestad (Sp) ber nordmenn kjøpe mer norsk mat for å styrke beredskapen. Han er flau over at det offentlige er dårligere enn folk flest på å kjøpe inn norsk frukt og grønt.  – «Norsketerianer» er den beste «terianeren» for meg, sier Pollestad til VG.  Han har tatt med seg Senterungdommens Dordi Lerum (21) til matbutikken. Partifellen kaller seg «norsketerianer» – og skal bare spise norsk mat i et helt år.  Det lyder som gull i Pollestads ører. Han lanserer nå en plan for å øke norsk matproduksjon. I 2022 var rundt 40 prosent av det vi spiser fra Norge. Regjeringen vil øke selvforsyningsgraden til 50 prosent – og gi mer penger til den norske bonden.  Pollestad ønsker bedre merking i butikken og på restauranter, slik at folk kan velge norsk mat. I tillegg vil han oppfordre til økt kjøp av norsk mat i offentlig sektor, mer lokalmatproduksjon og nye intensjonsavtaler med staten: – Det vil kreve ganske mye av veldig mange, hvis vi skal få selvforsyningsgraden opp til femti prosent. Alle må tenke litt beredskap når de er i butikken. Hvis de handler norsk mat, så styrker de norsk landbruk, sier Pollestad.  Han sier at dette vil gi et helt annet grunnlag til å være selvforsynt hvis matimporten stopper opp i en krisesituasjon. Pollestad har en klar beskjed til det norske folk:  – Mer potet, mindre ris! Statsråden får tips fra sin unge partifelle til hvordan han selv kan unngå utenlandsfellene i den lokale matbutikken – og hva han kan lage.  – I dag blir det grønnsaksuppe, sier Lerum. Pollestad har tidligere gått ut mot pinsettmat og kalt kjøttfri mandag for jåleri. Han innrømmer nå at kjøttfri middag også er middag – stikk i strid med forgjenger Sandra Borchs påstand om at alle middager må ha kjøtt i seg. Men noen kjøttfri middag blir det heller ikke i dag. – Jeg må ha litt kjøtt i grønnsaksuppen også, sier Pollestad bestemt.  Ingen banan-forbud Hans statsrådskollega Kjersti Toppe ivret for en rekke forbud da hun var helsepolitisk talsperson for Senterpartiet på Stortinget.  Pollestad vil heller bruke gulrot: – Jeg vil ikke forby folk i landbruksdepartementet å spise bananer. Men det er flaut at det offentlige er dårligere enn det private på kjøp av norsk frukt og grønt, sier Pollestad. Men han truer også med pisk, hvis det ikke bedrer seg. – I første omgang må kommunepolitikerne ta tak i dette og støtte opp om lokalmatprodusenter. Men vi vil også vurdere om det skal settes konkrete måltall for innkjøp av frukt og grønt i offentlig sektor, sier han.  Pollestad har også en klar oppfordring til næringslivet:  – Legg inn krav til norsk mat i anbud på konferanser. – Forsvaret skal bidra Apropos selvforsyning av mat:  Bedriften Drytech i Tromsø har i årevis produsert feltrasjoner for Forsvaret. De er kanskje mest kjent for Real Turmat hos den jevne nordmann.  Nå har avtalen gått ut og bedriften frykter at de må permittere mange ansatte.  Da risikerer Norge at Forsvaret kan ende med å kjøpe enorme mengder med feltrasjoner fra utlandet. – Jeg har ikke lyst å gå inn i den anbudsprosessen. Men det er ikke tvil om at Forsvaret er blant de som skal bidra til å kjøpe mer norsk mat fremover. Vi er avhengig av produksjonen. Det vil være viktig å få mer produksjon av grønnsaker og poteter i Nord-Norge i et beredskapsperspektiv, sier Pollestad.  – Vil det være klokt å produsere feltrasjonene i Norge? – Det er klokt å ha næringsmiddelindustri i Norge og produksjon av alle typer kritiske varer.  – Så du stoler på at din partikollega og forsvarsminister Bjørn Arild Gram velger rett til slutt? – Jeg vil ikke gå inn i anbudsprosessen. Vi vet ikke hvem som vinner anbudet og om det er en annen norsk leverandør eller noen andre, sier han.  – Stopper matsvinn På vei hjem til den tomme regjeringsleiligheten innrømmer Pollestad at han er storforbruker av den sunnmørske delikatessen Grandiosa-pizza og Fjordlands hurtigmåltider.  Han hevder å være en habil kokk, som kun unntaksvis har stått i fare for å forgifte egen familie. – De eneste gangene familien har lagt vekk maten har vært når jeg har vært for ivrig på å stoppe matsvinn, for eksempel med litt gamle svinekoteletter, sier Pollestad.
Regjeringen vil øke selvforsyningsgraden fra 40 prosent til 50 prosent og gi mer penger til norske bønder. Pollestad ønsker bedre merking av norsk mat og lokalmatproduksjon, samt økt innkjøp av norsk mat i offentlig sektor. Han lanserer seks tiltak for å styrke norsk landbruk og være mer selvforsynt i krisesituasjoner. Hele planen legges frem fredag. Pollestad mener nordmenn bør spise mer potet, mindre ris.